VIDEO Liviu Dragnea a venit la Cex cu două valize: Una cu gogoși, alta cu șase ”dosare” făcute de liderul PSD lui Klaus Iohannis / ”Ședința CEx va fi una neplăcută, dar necesară”

Liviu Dragnea a venit luni la ședința Comitetului Executiv al PSD cu două valize, într-una dintre ele fiind pungi cu gogoși, iar în alte șase ”dosare” cu acuzații aduse de liderul PSD președintelui Klaus Iohannis.

Foto: InquamPhotos / Octav Ganea

Liderul PSD a mai spus că la ședința CEx vor fi excluderi din partid.

”Am întârziat puţin, pentru că am venit cu două valize. Prima este cu gogoşi de la Rise Project, pe care le lăsăm aici. A doua valiză – ştiţi că sunt din Teleorman, am găsit în fundul curţii o valiză cu documente care nu au ajuns încă la DNA”, le-a spus Dragnea jurnaliștilor.

El a enumerat mai multe „dosare” care vizează, printre altele, „achiziţia frauduloasă a imobilului Raiffeisen”.

„Dosarul 02 – Retrocedări către Forumul Democrat German a bunurilor grupului etnic german. Dosarul 03 – Promovarea procurorilor care i-au închis dosarele. Dosarul 04 – Declaraţii mincinoase despre banii încasaţi din chirii. Dosarul 05 – Închirierea Căminului de bătrâni de la Forumul Democrat German. Dosarul 06 – Presiuni asupra unui judecător de la Curtea Constituţională. Şi mai avem nişte stickuri care încă nu au ajuns la DNA. Aceste două valize vi le las dumneavoastră. Dacă sunteţi curioşi, fotografiaţi-le, filmaţi, luaţi şi stickurile”, a spus Dragnea.

Fiind întrebat ce are de spus despre valiza intrată în posesia jurnaliştilor de la Rise Project cu documente despre firma Tel Drum şi fotografii care ar avea legătură cu el, preşedintele PSD a replicat: „Este o gogoaşă nu are nicio legătură cu mine, nu mă interesează ce-i acolo, habar nu am ce e în acea valiză, dacă e valiză, dacă nu e valiză, cine le-a dat, de ce le-a dat”.

Referitor la legăturile sale cu firma Tel Drum, a replicat: „Nu vă interesează valizele acestea. Nu vă interesează golăniile făcute de unii procurori cu preşedintele României”.

Preşedintele PSD a mai apreciat că valiza cu documente aparţinând Tel Drum „e o prostie, o disperare”.

„Probabil, să acopere şi scandalul în jurul domnului Lazăr – sau domnilor Lazăr – numai că acest scandal nu poate fi ocolit. Nu poate fi îngropat. Este mult prea grav”, a precizat el.

În ce priveşte faptul că în valiza de la Rise Project se află şi o fotografie cu el, Dragnea a replicat că există mii de poze în care se află alături de cetăţeni români.

„S-ar putea să apară mii de valize cu pozele mele”, a adăugat Dragnea.

Liderul PSD a spus că ședința CEx va fi una neplăcută, dar necesară.

„Acum o să mergem la Comitetul Executiv Naţional, unde va fi o şedinţă, din păcate, neplăcută, dar – aşa cum au spus majoritatea colegilor – necesară. Vorbim după Comitetul Executiv Naţional. O să propunem mai mulţi să închidem toată această perioadă în care colegi din partid au uneltit, au negociat pentru ca Guvernul PSD să pice. Aşa ceva nu se poate întâmpla”, a arătat el.

Jurnaliștii de la platforma de investigații Rise Project au intrat în posesia a mii de documente din interiorul companiei TelDrum. ”O valiză cu informații esențiale din interiorul corporației Tel Drum, la care procurorii DNA n-au avut acces când au percheziționat fizic și informatic sediul firmei, anul trecut, a fost găsită în zona rurală din Teleorman, de către un localnic, chiar pe proprietatea lui. Localnicul a intrat în contact cu o sursă RISE Project din județ”, au scris jurnaliștii.

Potrivit acestora, valiza conține:

Un hard negru în care a fost salvat tot conținutul de 63,39 GB din computerul unui om-cheie de la Tel Drum: I nformație financiară: mii de facturi, contracte, bilanțuri, devize, procuri, acte constitutive de firme-fantomă, extrase de cont, ordine de plată, documente personale ale unor interpuși, rapoarte de audit, tabele contabile etc. 14.800 de foto și video de la evenimentele companiei cu personajele grupării și standardul lor de viață, documente, selfie-uri, capturi de ecran cu discuții – majoritatea provenind din backup-ul mai multor telefoane. 54.710 mailuri + atașamentele de pe adresa de serviciu

O tabletă Samsung P1000 Galaxy Tab din 2010 care i-a aparținut directorului general Tel Drum, Petre Pitiș: Peste 1000 de fotografii din excursii exotice cu anturajul, întâmplări din firmă și momente de familie Agenda cu 980 de numere de telefon strânse în ultimii ani: “Băsescu”, “Hrebe”, “Dăncilă”, “Bănicioiu”, “Pieleanu” etc. Unul se remarca, scris cu pauză între majuscule: “L I V I U”. E-mail-urile de pe adresa de serviciu a managerului.

Un stick de memorie burdușit cu informații de lucru ale unei șefe de gestiune din Tel Drum: Sute de procese verbale cu lucrări edilitare recepționate și fotografii din companie.

Peste o mie de hârtii: Copii de pe documente personale ale familiei Dragnea Planurile detaliate ale unei proprietăți-mamut din Alexandria Facturi pentru necesități private, achitate de Tel Drum Evidențe contabile paralele structurate pe grup Registre de vânătoare pentru domeniile controlate de corporație Documentele firmelor-satelit care scot bani din Tel Drum Tranzacții cu furnizori, cereri de oferte, corespondențe tipărite, Desfășurătoare bancare ale mai multor companii Bilete de avion, pliante din excursii, rezervări, chitanțe de hotel Notițe scrise de mână cu cheltuieli urgente și socoteli



Citiți integral pe pagina de Facebook a Rise Project.

Foto: Captură Epoch Times